Dag Frode Algerøy, billettansvarlig i Brann, sier salget før 16. maikampen mot Bodø/Glimt går strålende.

– Det koker på Brann-kontoret for tiden. Fra i går til i dag formiddag har vi solgt 1400 billetter, sier Algerøy til BA.

Han sier de nå har solgt 12000 billetter til kampen. Stadion har i år fått utvidet kapasitet, på grunn av de nye ståplassene, slik at det går i alt 17686 innenfor gjerdene.

– Jeg tror og håper det blir utsolgt 16. mai. Fortsetter salget med denne progresjonen, vil det bli utsolgt før dommeren blåser i gang kampen.

– Er det realistisk at salget fortsetter i samme takt?

– Det tror vi på. Erfaringsmessig pleier salger å øke på jo nærmere kampstart en kommer. Selvfølgelig er det Branns seier mot Aalesund som gjør at det tar av. Vi kan ikke få takket spillerne nok, den seieren var veldig viktig, sier Algerøy.